**V bratislavskej ZOO sa stretnú desiatky maskotov**

***Veľký festival maskotov zabaví malých aj veľkých***

**Tlačová správa**

V nedeľu 19. mája 2019 sa uskutoční šiesty ročník jedinečného podujatia pod názvom Veľký festival maskotov. Do bratislavskej ZOO zavíta vyše štyridsať postavičiek, medzi ktorými budú napríklad postavičky z rozprávok, rôzne zvieratká, či maskoti rôznych firiem, spoločností a športových klubov. Deti sa s nimi budú môcť odfotiť a v rámci programu aj zabaviť a zatancovať. Môžu sa tiež zapojiť do spoločného tanca maskotov, alebo si spoločne s maskotmi prejsť krátku trasu v rámci pochodu maskotov.

Súčasťou podujatia, ktoré sa začne o 14. 30 hod., bude pódiový program, v ktorom sa predstaví zúbková hliadka s  Bystríkom, Robom Pappom, Monikou a Zuzkou Haasovými, nebudú chýbať hudobné a tanečné vystúpenia, minidisko, animácie a ďalší zaujímavý program. Deti potešia aj sprievodné aktivity ako tvorivé dielne, nafukovadlá, maľovanie na tvár, zaujímavé prezentácie partnerov a ďalšie aktivity. Návštevníci festivalu maskotov budú môcť podporiť zapojením sa do charitatívnej tomboly organizácie, ktoré pomáhajú ľuďom v núdzi.

*„Podujatie je veľmi milým spestrením začiatku sezóny v ZOO. Určite poteší rodiny s deťmi, na ktoré čakajú zaujímavé aktivity. Sme radi, že naša ZOO ponúkne ďalšie originálne podujatie a veríme že v nedeľu 19. mája zavíta do ZOO množstvo návštevníkov“* uviedla Alexandra Podgórska z bratislavskej ZOO.

*„Naša agentúra vlastní niekoľko maskotov a reakcie detí na ich účasť na podujatiach nás inšpirovala k realizácii Veľkého festivalu maskotov. Deti jednoducho maskotov milujú, radi sa s nimi fotia, túlia sa k nim. Podujatím chcem vyplniť program rodinám s deťmi a zároveň pomôcť bratislavskej ZOO. Po minuloročnej skúsenosti s účasťou viac ako päťtisíc návštevníkov sme radi, že sa nám podarilo vytvoriť peknú tradíciu“* prezradil Róbert Schwarcz z usporiadateľskej agentúry Tramtaria Event, s.r.o.

Organizátori budú vďační za propagáciu podujatia pred jeho konaním ako aj za reportáže

zo samotného podujatia ☺

***V prípade záujmu o ďalšie informácie kontaktujte:***

Ing. Alexandra Podgórska, ZOO Bratislava, alexandra.podgorska@zoobratislava.sk, 0907 779 580

Mgr. Róbert Schwarcz, Tramtaria Slovakia, s.r.o., schwarcz@tramtariaslovakia.sk, 0907372428